Sklep Dsp 103/2007
Sodna praksa Vrhovnega sodišča, 2007-11-06

sodba sodišča druge stopnje - nedovoljena pritožba

Pritožba je redno pravno sredstvo zoper sodbo sodišča prve stopnje. Zoper sodbo Višjega delovnega in socialnega sodišča ni več rednega pravnega sredstva, to je pritožbe, temveč le še izredna pravna sredstva. To je v skladu z pravico do pravnega sredstva iz 25. člena Ustave Republike Slovenije, ki vsakomur zagotavlja le pravico do pritožbe in s tem dvostopenjskega postopka. ZDSS-1 v 32. členu ni določil splošne pravice do pritožbe zoper pravnomočno sodbo sodišča druge stopnje, temveč omogoča pritožbo le zoper odločitev sodišča druge stopnje o tem, da ne dopusti revizije.

Sodišče prve stopnje je zavrnilo zahtevek tožnice, da je tožena stranka dolžna z njo skleniti ustrezno pogodbo o zaposlitvi v roku 15 dni in da se razveljavi sklep tožene stranke z dne 15.11.2005, toženi stranki pa se naloži povrnitev stroškov postopka. Odločilo je tudi, da je tožnica dolžna toženi stranki povrniti stroške postopka v znesku 88.000 SIT, v osmih dneh.

Sodišče druge stopnje je s sodbo in sklepom delno ugodilo pritožbi in sodbo sodišča prve stopnje v zvezi z odločitvijo o zavrnitvi zahtevka, da je tožena stranka z njo dolžna skleniti ustrezno pogodbo o zaposlitvi, razveljavilo in tožbo v tem delu zavrglo. V preostalem delu je pritožbo zavrnilo in v nerazveljavljenem delu potrdilo sodbo sodišča prve stopnje. Odločilo je tudi, da tožnica sama krije svoje stroške pritožbenega postopka. Revizije zoper sodbo in sklep ni dopustilo.

Zoper sodbo sodišča druge stopnje je tožnica vložila pritožbo na Vrhovno sodišče Republike Slovenije. Navaja, da dopis tožene stranke z dne 18.10.2004 ni imel značaja upravne oziroma drugačne odločbe, zoper katerega bi se tožnica lahko pritožila. Ker dopis tudi ne vsebuje ustreznega pravnega pouka meni, da s svojo tožbo ni bila prekludirana. Vrhovnemu sodišču predlaga, da njeni pritožbi ugodi in izpodbijano sodbo razveljavi.

Po določbi 1. odstavka 333. člena Zakona o pravdnem postopku (ZPP, Uradni list RS, št. 26/99 in nadalj.) je pritožba redno pravno sredstvo zoper sodbo, izdano na prvi stopnji. Zoper sodbo Višjega delovnega in socialnega sodišča ni več rednega pravnega sredstva, to je pritožbe, temveč le še izredna pravna sredstva. To je v skladu z pravico do pravnega sredstva iz 25. člena Ustave Republike Slovenije (Uradni list RS, št. 33/91-1 in nadalj.), ki vsakomur zagotavlja le pravico do pritožbe in s tem dvostopenjskega postopka. Tudi Zakon o delovnih in socialnih sodiščih (ZDSS-1, Uradni list RS, št. 2/2004) v 32. členu ni določil splošne pravice do pritožbe zoper pravnomočno sodbo sodišča druge stopnje, temveč omogoča pritožbo le zoper odločitev sodišča druge stopnje o tem, da ne dopusti revizije.

Pritožba se nanaša le na sodbo sodišča druge stopnje. Tudi iz vsebine pritožbe ne izhaja, da se ta nanaša na sklep sodišča druge stopnje o tem, da se revizija ne dopusti. Zato jo je mogoče obravnavati le tako kot se glasi - kot pritožbo zoper sodbo sodišča druge stopnje, ki pa ni dovoljena.

Glede na navedeno je Vrhovno sodišče pritožbo zavrglo (377. člen v zvezi s 374. členom ZPP).

*Zadeve, v katerih je sodišče sprejelo vsebinsko enako stališče o procesnih oz. materialnopravnih vprašanjih.